KIRJALLINEN KYSYMYS E-0268/03 esittäjä(t): Massimo Carraro (PSE) komissiolle. Kanin aivoista tehty jauhe.



Virallinen lehti nro 192 E , 14/08/2003 s. 0165 - 0166



KIRJALLINEN KYSYMYS E-0268/03 esittäjä(t): Massimo Carraro (PSE) komissiolle (6. helmikuuta 2003) Aihe: Kanin aivoista tehty jauhe Forlimpopolissa paljastettiin 29. elokuuta 2001 eräässä kanien teurastamossa (IT0531M/S ETY) toimiva laiton laboratorio, jossa tuotettiin ns. kaninaivojauhetta (RBP). Forlìn eläinlääketieteellisten viranomaisten tutkimuksessa paljastui myös, että laboratoriossa oli yli 500 litraa asetonia, joka on myrkyllinen, erittäin epävakaa ja helposti syttyvä aine, jonka säilyttäminen teurastamossa ei ole sallittua, sillä käsitelty liha ja teurastettavat eläimet voivat saastua ilman välityksellä. Forlìn eläinlääketieteelliset viranomaiset päättivät tästä syystä takavarikoida sekä laboratorion että sieltä löydetyn RBP:n. Bolognassa toimivan Emilia Romagnan alueen hallintotuomioistuin (TAR) ensiksi lykkäsi päätöksen toimeenpanoa ja sittemmin mitätöi sen taloudellisin perustein ottamatta huomioon asian kuluttajansuojaan liittyviä näkökohtia. 1. Eikö komissio katso, että rajoittamatta toimivaltuuksiensa soveltamista TAR-tuomioistuimen pitää kunnioittaa elintarviketurvallisuuteen ja kuluttajansuojaan liittyvissä päätöksissään varovaisuusperiaatetta EU:n perussopimusten mukaisesti? 2. Onko TAR-tuomioistuimen päätös ristiriidassa sen periaatteen kanssa että kansanterveyden suojelun yleinen etu menee taloudellisten intressien edelle, kuten käy ilmi EY:n tuomioistuimen tuomiosta asiassa T-70/99R, Alpharma Inc. vastaan Euroopan unionin neuvosto? 3. Onko Forlìn eläinlääketieteellisten viranomaisten, joiden toimivaltaan Forlimpopolin alue kuuluu, toiminta asiassa ollut elintarviketurvallisuuden ja kuluttajansuojan periaatteiden mukaista? David Byrnen komission puolesta antama vastaus (1. huhtikuuta 2003) Koska komissiolla ei ole aiempia tietoja arvoisan parlamentin jäsenen mainitsemasta tapahtumasta Forlimpopolissa 29. elokuuta 2001, se pyytää kanin aivoista tehdystä jauheesta lisätietoja Italian toimivaltaisilta viranomaisilta. Komissiolla ei ole käytettävissään asiaan liittyviä tietoja, joten se ei voi toistaiseksi muodostaa mielipidettä minkään asianosaisen yksikön toimista. Komissio korostaa kuitenkin arvoisalle parlamentin jäsenelle, että vastuu yhteisön lainsäädännön panemisesta käytäntöön ja sen noudattamisesta kuuluu pääosin jäsenvaltioille, jotka viime kädessä ovat vastuussa kaikkien julkisten viranomaisten ja elinten, myös kansallisen oikeuslaitoksen ja tuomarikunnan toimista. Jäsenvaltioiden vastuusta elintarvikkeiden suhteen säädetään elintarvikelainsäädäntöä koskevista yleisistä periaatteista ja vaatimuksista 28. tammikuuta 2002 annetun Euroopan parlamentin ja neuvoston asetuksen (EY) N:o 178/2002(1) 17 artiklassa. Komissio saa ryhtyä toimiin ainoastaan, jos jäsenvaltiossa ei noudateta yhteisön lainsäädäntöä tai sitä ei ole pantu asianmukaisesti täytäntöön. Elintarviketurvallisuuslainsäädäntöön kuuluu ennalta varautumisen periaate, ja siihen voidaan vedota tietyissä olosuhteissa, kun on toteutettava riskinhallintatoimia. Näin on erityisesti silloin, kun on välttämätöntä varmistaa ihmisten terveyden suojelun korkea taso elintarvikkeiden osalta. Kyseessä on yleinen etu, joka menee taloudellisten näkökantojen edelle, kuten myös tuomioistuin ja arvoisa parlamentin jäsen korostavat. (1) EYVL L 31, 1.2.2002.